Акафист священномученику Иларио́ну, архиепископу Верейскому.

Кондак 1

Избра́нный во́ине Христо́в и свиде́телю ве́рный, еди́ну Святу́ю, Собо́рную и Апо́стольскую Це́рковь во спасе́ние всех испове́давый, за ню́же пострада́ти да́же до сме́рти изво́лил еси́, и ны́не в Це́ркви торжеству́ющей прославля́емый, помина́й нас, любо́вию ти взыва́ющих: Ра́дуйся, Иларио́не, Це́ркве Ру́сския сла́во и украше́ние.

Икос 1

А́нгела земна́го и челове́ка небе́снаго зрим тя, святи́телю Иларио́не, чистоту́ душе́вную измла́да соблю́дшаго и по́двигом духо́вным дар благода́ти стяжа́вшаго, те́мже ны́не ско́рую по́мощь всем подае́ши, в моли́твах та́ко тя призыва́ющим:

Ра́дуйся, благоче́стия роди́телева насле́дниче;

ра́дуйся, Це́ркве Христо́вы избра́нное ча́до.

Ра́дуйся, от младе́нства уче́нию прилежа́вый;

ра́дуйся, и́стины Боже́ственныя умо́м и се́рдцем взыска́вый.

Ра́дуйся, шко́лу духо́вную, я́ко ма́терь и пита́тельницу, возлюби́вый;

ра́дуйся, тве́рдою пи́щею богосло́вия воспита́нный.

Ра́дуйся, под кро́вом моли́тв преподо́бнаго Се́ргия ве́рою укрепи́выйся;

ра́дуйся, на брань духо́вную с миродержи́телем тьмы ве́ка сего́ изше́дый.

Ра́дуйся, Иларио́не, Це́ркве Ру́сския сла́во и украше́ние.

Кондак 2

Ви́дя ме́сто патриа́ршее пра́здно су́ще в вели́цей це́ркви Успе́нской, рыда́л еси́ се́рдцем го́рце, Иларио́не, и к лю́дем ру́сским взыва́л еси́: Доко́ле пла́кати и́мать земля́? Избра́нну же бы́вшу Патриа́рху Освяще́нным Собо́ром, лику́я воспе́л еси́ Бо́гу побе́дную пе́снь: Аллилу́иа.

Икос 2

Ра́зумом богопросвеще́нным проре́кл еси́ Патриа́рху не ца́рский вене́ц восхи́тити, но му́ченическим венце́м украси́тися, по вся бо дни умира́ти и́мать за Це́рковь Христо́ву. Сим кре́стным путе́м и ты, Иларио́не, Первосвяти́телю сше́ствовал еси́, те́мже вси восхваля́ем тя си́це:

Ра́дуйся, догма́тов и кано́нов церко́вных ревни́телю;

ра́дуйся, о Це́ркви Ру́сской те́плый моли́твенниче.

Ра́дуйся, поруга́ния сла́вы церко́вныя ви́дети не терпе́вый;

ра́дуйся, сло́вом огнено́сным сердца́ ве́рных воспламени́вый.

Ра́дуйся, во избра́нии Патриа́рха исполне́ние ча́яний церко́вных узре́вый;

ра́дуйся, Первосвяти́телю в труде́х и попече́ниих о Це́ркви сподвиза́выйся.

Ра́дуйся, крест служе́ния архиере́йскаго во дни гоне́ний восприе́мый;

ра́дуйся, на ка́мени ве́ры стопы́ твоя утверди́вый.

Ра́дуйся, Иларио́не, Це́ркве Ру́сския сла́во и украше́ние.

Кондак 3

Си́лою Вы́шняго укрепля́емь, Иларио́не, подъя́л еси́ по́двиг служе́ния архиере́йскаго, всем быв вся, и всем себе́ порабо́тив, утеша́я, наставля́я и облича́я, Бо́гу же вы́ну поя́: Аллилу́иа.

Икос 3

Имы́й ре́вность по Бо́зе и ве́лие дерзнове́ние, святи́телю Иларио́не, отсту́пники отгна́л еси́ от оби́тели Сре́тенския, к покая́нию тех призыва́я и ча́да церко́вная во благоче́стии утвержда́я, те́мже приими́ от нас похвалы́ сия́:

Ра́дуйся, враги́ твоя́ и гони́тели любо́вию покрыва́яй;

ра́дуйся, враги́ церко́вныя о́гненными словесы́ опаля́яй.

Ра́дуйся, хитросплете́ния лжепа́стырей расторга́яй;

ра́дуйся, в ве́рности Патриа́рху коле́блемых утвержда́яй.

Ра́дуйся, мно́ги отсту́пники к покая́нию обрати́вый;

ра́дуйся, любо́вию к Це́ркви ве́рных сердца́ испо́лнивый.

Ра́дуйся, лука́выя совопро́сники ве́ка сего́ посрами́вый;

ра́дуйся, за и́стину церко́вную страда́ти изво́ливый.

Ра́дуйся, Иларио́не, Це́ркве Ру́сския сла́во и украше́ние.

Кондак 4

Бу́рею зло́бы смуща́еми гони́тели Це́ркве, у́зы и темни́цы ти угото́ваша, тща́щеся свет испове́дания твоего́ сокры́ти, Иларио́не, ты же, и власть богобо́рную я́ко попуще́ние за грехи́ от Бо́га прие́мля, о всем прославля́л еси́ Промысли́теля всех, поя́: Аллилу́иа.

Икос 4

Слы́ша стра́шныя ве́сти о гоне́ниих лю́тых, не поколеба́лся еси́ душе́ю, Иларио́не сла́вне, но па́че укрепи́лся еси́ ве́рою в Це́рковь Христо́ву, я́ко багряни́цею и ви́ссом, кровьми́ но́вых му́ченик украша́ему. Тя же, я́ко еди́наго от ни́х, священному́чениче, ублажа́ем, воспева́юще ти сицева́я:

Ра́дуйся, омофо́р святи́тельский в день священному́ченика Ермоге́на прие́мый;

ра́дуйся, служе́ние архипа́стырское страда́нием запечатле́вый.

Ра́дуйся, у́зы, темни́цы и го́рькия рабо́ты за Христа́ претерпе́вый;

ра́дуйся, благоду́шием и терпе́нием в ско́рбех сих украше́нный.

Ра́дуйся, нестяжа́ния и кро́тости о́бразе;

ра́дуйся, о гоня́щих и оби́дящих тя моли́твенниче.

Ра́дуйся, богосло́ве, ры́барския мре́жи не возгнуша́выйся;

ра́дуйся, уму́ преизя́щному апо́стольскую простоту́ сочета́вый.

Ра́дуйся, Иларио́не, Це́ркве Ру́сския сла́во и украше́ние.

Кондак 5

Боготе́чная звезда́ яви́лся еси́, Иларио́не, во у́зах солове́цких стра́ждущим лю́те, и́мже смерть предстоя́ше на всяк час, тьму бо зло́бы сатани́нския све́том любве́ просвети́л еси́, уны́ние и страх отгоня́я, соу́зники же твоя́ научи́л еси́ во ско́рбех хвали́ти Бо́га: Аллилу́иа.

Икос 5

Ви́дяще нача́льницы и приста́вницы во узи́лищи му́жество и добро́ту души́ твоея́, Иларио́не чу́дне, де́рзость обы́чную отлага́ху и я́ко архиере́я Бо́жия тя почита́ху, мы же тя я́ко святи́теля и му́ченика си́це восхваля́ем:

Ра́дуйся, простото́ю и кро́тостию вся к себе́ привлека́яй;

ра́дуйся, любо́вию твое́ю вся́кую ду́шу возвеселя́яй.

Ра́дуйся, тщесла́внаго ду́ха фарисе́йскаго обличи́телю;

ра́дуйся, лицеме́рия и лжи искорени́телю.

Ра́дуйся, о́браз Бо́жий нетле́нный в челове́цех прозрева́яй;

ра́дуйся, и са́мых отча́янных гре́шников не отмета́яй.

Ра́дуйся, благоду́шием твои́м страда́льцы утеша́яй;

ра́дуйся, сло́вом ве́ры малоду́шныя возставля́яй.

Ра́дуйся, Иларио́не, Це́ркве Ру́сския сла́во и украше́ние.

Кондак 6

Пропове́дник и свиде́тель яви́лся еси́ и́стины глаго́ла Христо́ва, я́ко врата́ а́дова не одоле́ют Це́ркви, вся бо су́етная кова́рства князе́й богобо́рных, Иларио́не, я́вна соде́лал еси́, просвеща́ющему и укрепля́ющему тя Бо́гу взыва́я: Аллилу́иа.

Икос 6

Возсия́л еси́ Це́ркви Ру́сской, Иларио́не, я́ко звезда́ путево́дная, посреде́ смяте́ний и раско́лов, от слуг сатани́нских всева́емых, ты бо ве́ру и пра́вила церко́вная тве́рдо храня́, со преда́тели и отсту́пники в сове́т не вшел еси́, па́че же страда́ти с людьми́ Бо́жиими изво́лил еси́, те́мже тя, священному́чениче, похваля́ем:

Ра́дуйся, ле́сти богобо́рных не послу́шавый;

ра́дуйся, хитросплете́нныя ко́зни тех разори́вый.

Ра́дуйся, и́стину церко́вную сло́вом богому́дрым пропове́давый;

ра́дуйся, страда́льческим житие́м сло́во сие́ извествова́вый.

Ра́дуйся, архипа́стырей и па́стырей во узи́лищи укрепля́вый;

ра́дуйся, от раско́ла церко́внаго смуще́нных огражда́вый.

Ра́дуйся, к едине́нию с Це́рковию вся призыва́вый;

ра́дуйся, не́мощи собра́тий долготерпе́ти увещава́вый.

Ра́дуйся, Иларио́не, Це́ркве Ру́сския сла́во и украше́ние.

Кондак 7

Хотя́щу ти Це́ркви Христо́ве послужи́ти, Иларио́не, прия́т Человеколю́бец Госпо́дь страда́льческое твое́ житие́ я́ко же́ртву благоуха́нну, хода́тая и моли́твенника тя ве́рным дарова́в, пою́щим Ему́: Аллилу́иа.

Икос 7

Но́вым страстоте́рпцем Це́ркве Ру́сския сочета́лся еси́, Иларио́не достоблаже́нне, егда́ во враче́бнице Петро́ва гра́да тя́жко боля́й, ду́шу твою́ в ру́це Христу́ пре́дал еси́. Ве́рнии же многострада́льное те́ло твое́ погребо́ша со пла́чем, надгро́бныя пе́сни ти воспева́юще:

Ра́дуйся, от уз и заточе́ния сме́ртию разреши́выйся;

ра́дуйся, свобо́ду сла́вы чад Бо́жиих улучи́вый.

Ра́дуйся, на земли́ не о себе́, но о Це́ркви Ру́сской скорбе́вый;

ра́дуйся, на Небеси́ о благостоя́нии ея́ при́сный хода́таю.

Ра́дуйся, верными с любовию провождаемый;

ра́дуйся, А́нгельскими ли́ки во сла́ве срета́емый.

Ра́дуйся, блаже́нств Ева́нгельских соприча́стниче;

ра́дуйся, я́ко мзда твоя́ мно́га на Небесе́х.

Ра́дуйся, Иларио́не, Це́ркве Ру́сския сла́во и украше́ние.

Кондак 8

Стра́нник и пришле́ц был еси́ на земли́, Небе́снаго Ца́рства взыску́я, о́браз того́ и явле́ние Це́рковь святу́ю в ми́ре сем испове́дуя, и та́йну спасе́ния богодви́жным умо́м испыту́я, богосло́вствовал и хвали́л еси́ Бо́га о сем: Аллилу́иа.

Икос 8

Всем се́рдцем и всем умо́м твои́м Христа́ возлюби́в, Иларио́не блаже́нне, от то́ржища ми́ра к Трапе́зе Госпо́дни лю́ди ру́сския призыва́л еси́, сего́ ра́ди с весе́лием вопие́м ти:

Ра́дуйся, Ева́нгелия Христо́ва пропове́дниче;

ра́дуйся, апо́стольских преда́ний храни́телю.

Ра́дуйся, уче́ний ерети́ческих обличи́телю;

ра́дуйся, писа́ний оте́ческих сказа́телю.

Ра́дуйся, Христа́ краеуго́льна Ка́меня Це́ркве испове́давый;

ра́дуйся, на Ка́мени сем упова́ние твое́ утверди́вый.

Ра́дуйся, умы́ любому́дрыя сло́вом и́стины просвеща́яй;

ра́дуйся, сердца́ проста́я теплото́ю любве́ возгрева́яй.

Ра́дуйся, Иларио́не, Це́ркве Ру́сския сла́во и украше́ние.

Кондак 9

Все естество́ А́нгельское ра́дости испо́лнися, Иларио́не великоимени́те, восходя́щу ти от земны́х к Небе́сным, ты бо, я́ко но́вая звезда́, на тве́рди церко́вней возсия́л еси́ ве́рным, пою́щим о тебе́ Бо́гу: Аллилу́иа.

Икос 9

Вети́йствуяй умолка́ет язы́к пред та́йною твоего́ за Христа́ страда́ния, мно́гими бо дарова́ньми почте́нный, всебога́те Иларио́не, ничто́же от них пощаде́л еси́, сме́рти Христо́ве сообразу́яся и науча́я нас воспева́ти тебе такова́я:

Ра́дуйся, кре́пость теле́сную во у́зах истощи́вый;

ра́дуйся, кре́пость духо́вную в терпе́нии стяжа́вый.

Ра́дуйся, быстроту́ ума́ послуша́нием Бо́гу связа́вый;

ра́дуйся, благодаре́нием в ско́рбех И́ову подража́вый.

Ра́дуйся, я́ко ри́зы златы́я на ру́бище премени́л еси́;

ра́дуйся, я́ко одеждею весе́лия ны́не обле́клся еси́.

Ра́дуйся, престо́ла церко́внаго нево́лею зде отлуче́нный;

ра́дуйся, Престо́лу Сла́вы ны́не предстоя́й, я́ко муж соверше́нный.

Ра́дуйся, Иларио́не, Це́ркве Ру́сския сла́во и украше́ние.

Кондак 10

Спасти́ хотя́ ду́шу свою́, пло́ти, ми́ру и диа́волу не порабо́тился еси́, Иларио́не блаже́нне, но, я́ко зла́то в горни́ле, скорбьми́ мно́гими искуша́емь, терпе́нием ра́зум соверше́н стяжа́л еси́, ра́дуяся о Бо́зе и поя́ Ему́: Аллилу́иа.

Икос 10

Стена́ и утвержде́ние Це́ркви Ру́сской во дни безбо́жных гоне́ний яви́лся еси́, Иларио́не святи́телю, те́мже и нас, в мо́ри жите́йстем обурева́емых, от лжеуче́ний и собла́знов изба́ви, вопию́щих ти с любо́вию такова́я:

Ра́дуйся, от ю́ности твоея́ Це́рковь я́ко Ма́терь спаса́емых возлюби́вый;

ра́дуйся, сло́вом и моли́твою мно́гия в ло́но ея́ возврати́вый.

Ра́дуйся, плоть твою́ воздержа́нием ду́ху покори́вый;

ра́дуйся, ум твой уче́нием церко́вным уцелому́дривый.

Ра́дуйся, благоче́стия цве́те нетле́нный;

ра́дуйся, испове́дания плод принося́й.

Ра́дуйся, святи́телей ру́сских удобре́ние;

ра́дуйся, новому́чеников честна́я похвало́.

Ра́дуйся, Иларио́не, Це́ркве Ру́сския сла́во и украше́ние.

Кондак 11

Пе́ние всеумиле́нное прино́сим ти, Иларио́не, о́тче наш, к ра́це моще́й твои́х любо́вию притека́юще и моля́щеся: не оста́ви оте́чества твоего́ земна́го и оби́тели твоея́, но вся во благоче́стии утверди́, да вы́ну зове́м: Аллилу́иа.

Икос 11

Светоза́рную звезду́ в нощи́ уны́ния су́щим ви́дим тя, Иларио́не небоявле́нне, ты бо свет невече́рния ра́дости в се́рдце нося́, ско́рбный мрак разгоня́еши, возвеселя́я всех вопию́щих ти:

Ра́дуйся, ра́дости тезоимени́тый;

ра́дуйся, от младе́нства Бо́гом избра́нный.

Ра́дуйся, Воскресе́ния Христо́ва и́стинный свиде́телю;

ра́дуйся, сла́вы Ца́рствия в до́льнем ми́ре возвести́телю.

Ра́дуйся, блаже́нную чистоту́ явля́яй;

ра́дуйся, ра́дости о Бо́зе Спа́се па́дшия науча́яй.

Ра́дуйся, я́ко житие́ твое́ при́сное есть Бо́гу хвале́ние;

ра́дуйся, я́ко смерть твоя́ бы́сть Христу́ Воскре́сшему побе́дное пе́ние.

Ра́дуйся, Иларио́не, Це́ркве Ру́сския сла́во и украше́ние.

Кондак 12

Благода́ть от Бо́га прия́л еси́, Иларио́не, неду́жныя исцеля́ти, ско́рбныя утеша́ти, па́дшия возставля́ти, те́мже и мы, све́тло па́мять твою́ соверша́юще, благода́рно зове́м: Аллилу́иа.

Икос 12

Пою́ще по́двиг испове́дания твоего́, восхваля́ем тя, святи́телю Иларио́не пресла́вне, тече́ние бо непоро́чно сконча́в и ве́ру соблю́д, пра́вды вене́ц прия́л еси́, те́мже Це́рковь Ру́сская тобо́ю хва́лится, побе́дныя пе́сни ти возсыла́ющи:

Ра́дуйся, во́ине Христо́в непобеди́мый;

ра́дуйся, сто́лпе Це́ркве несокруши́мый.

Ра́дуйся, за́поведей Ева́нгельских исполни́телю;

ра́дуйся, ни́вы церко́вныя де́лателю и храни́телю.

Ра́дуйся, цве́те росси́йскаго лу́га духо́внаго;

ра́дуйся, пло́де кра́сный се́яния спаси́тельнаго.

Ра́дуйся, собо́ра но́вых му́чеников све́тлая звездо́;

ра́дуйся, о земне́м оте́честве при́сный моли́твенниче.

Ра́дуйся, Иларио́не, Це́ркве Ру́сския сла́во и украше́ние.

Кондак 13

О, преди́вный священному́чениче Христо́в Иларио́не, Це́ркве Ру́сския украше́ние, приими́ ны́не ма́лое моле́ние сие́ на́ше, от тлетво́рных собла́знов изба́ви нас, да от ве́чных мук свобо́ждшеся твои́ми к Бо́гу моли́твами и спасе́ние улучи́вше, воспое́м с тобо́ю Святе́й Тро́ице: Аллилу́иа.

Молитва

О, пресла́вный уго́дниче Бо́жий священному́чениче Иларио́не, о́тче наш, ты во дни маловре́меннаго жития́ земна́го посреде́ гоне́ний и скорбе́й мно́гих ве́ру сохрани́в, ду́ха не угаси́л еси́ и ве́рныя научи́л еси́, ка́ко подоба́ет жи́ти в Дому́ Бо́жии, и́же есть Це́рковь Бо́га Жи́ва, столп и утвержде́ние и́стины. Сего́ ра́ди к тебе́ припа́дающе мо́лимся: помози́ нам твои́ми моли́твами догма́ты и кано́ны церко́вныя тве́рдо храни́ти, зре́ние согреше́ний свои́х ду́хом смире́нным стяжа́ти, вся́каго челове́ка я́ко нетле́нный о́браз Христо́в по глаго́лу Ева́нгельскому возлюби́ти, ни еди́наго же презира́юще или́ отрева́юще, но всем по си́ле служа́ще, и та́ко Го́сподеви рабо́тающе, да сподо́бимся с тобо́ю и со все́ми новому́ченики Це́ркве Ру́сския воспева́ти Святу́ю Тро́ицу во ве́ки веко́в. Ами́нь.